A Day at the Races (άλμπουμ)

A Day at the Races είναι ο τίτλος του πέμπτου στούντιο άλμπουμ του βρετανικού ροκ συγκροτήματος Queen, το οποίο κυκλοφόρησε στις 10 Δεκεμβρίου του 1976 μέσω της δισκογραφικής εταιρείας "ΕΜΙ / Parlophone" στην Ευρώπη, ενώ στις Ηνωμένες Πολιτείες εκδόθηκε μέσω της "Elektra".

 Μετά την κυκλοφορία του "A Night at the Opera" και την περιοδεία για την προώθηση του, η οποία διήρκεσε από το Νοέμβριο του 1975 ως τον Απρίλιο του 1976, τα μέλη των Queen πραγματοποίησαν το πρώτο τους διάλειμμα μετά από τέσσερα χρόνια συνεχών ηχογραφήσεων και συναυλιών. Ο Μπράιαν Μέι παντρεύτηκε την Κρίσι Μιούλεν στις 29 Μαΐου 1976 και το συγκρότημα ξεκίνησε τις ηχογραφήσεις του πέμπτου του δίσκου τον Ιούλιο, περνώντας από τρία διαφορετικά στούντιο, τα "The Manor", "Wessex Studios" και "Sarm Studios".Εν αντιθέσει με τον προκάτοχο του, για τον εν λόγω δίσκο δεν υπήρχε χρονική πίεση, με τους Queen να δίνουν τέσσερις συναυλίες τον Σεπτέμβριο και να επανέρχονται στις ζωντανές εμφανίσεις στις αρχές του 1977. Οι τρεις από τις τέσσερις συναυλίες τους ήταν σε φεστιβάλ, οι δύο στο "Playhouse Theatre" του Εδιμβούργου στις 1 και 2 Σεπτεμβρίου και η τρίτη στο "Castle" του Κάρντιφ στις 10 Σεπτεμβρίου, ενώ η τέταρτη εμφάνιση έλαβε χώρα στο "Hyde Park" στις 18 του μήνα και διοργανώθηκε από το ίδιο το συγκρότημα, με ελεύθερη είσοδο, για να ευχαριστήσει τους οπαδούς του.Οι συγκεκριμένες συναυλίες πραγματοποιήθηκαν ενώ το συγκρότημα είχε ξεκινήσει να συνθέτει και να ηχογραφεί το νέο του άλμπουμ, με αποτέλεσμα τα μέχρι τότε ακυκλοφόρητα "Tie Your Mother Down" και "You Take My Breath Away" να παιχτούν για πρώτη φορά ζωντανά. Η τέταρτη συναυλία γνώρισε μεγάλη επιτυχία και μνημονευόταν για χρόνια από μουσικούς και οπαδούς των Queen, ενώ παράνομες εκδόσεις της κυκλοφόρησαν και σε μορφή DVD. Για πρώτη φορά στη μέχρι τότε καριέρα του, το συγκρότημα ανέλαβε εξ ολοκλήρου την παραγωγή του δίσκου, με μηχανικό ήχου τον Μάικ Στόουν. Οι ηχογραφήσεις ολοκληρώθηκαν το Νοέμβριο, με το άλμπουμ να κυκλοφορεί τον επόμενο μήνα. Το "A Day at the Races" παρουσίασε παρόμοιο ύφος με τον προκάτοχο του, με τα κομμάτια του να κινούνται στο ίδιο στυλ με τραγούδια του "A Night at the Opera". Το "You Take My Breath Away" κινούνταν στο ύφος του "Love Of My Life", ενώ το "The Millionaire Waltz" παρουσιάζει το περιπετειώδες ύφος του "Bohemian Rhapsody". Ο Τζον Ντίκον προσέφερε άλλο ένα ποπ τραγούδι με το "You And I" και το "Good Old-Fashioned Lover Boy" του Φρέντι Μέρκιουρι ήταν στο βοντβίλ ύφος των "Seaside Rendezvous", "Lazing On A Sunday Afternoon" και "Bring Back That Leroy Brown". Παρ' όλα αυτά, το υπόλοιπο υλικό του δίσκου ήταν βαρύτερο, εστιάζοντας στην ατμόσφαιρα και όχι στην τελειότητα. Το πρώτο σινγκλ του δίσκου, "Somebody to Love", ανέβηκε στη δεύτερη θέση του βρετανικού καταλόγου επιτυχιών και το # 13 στο αμερικάνικο Billboard, αλλά τα επόμενα σινγκλ δεν παρουσίασαν ανάλογη επιτυχία, με το "Tie Your Mother Down" να φθάνει μόλις μέχρι το # 31 στη Βρετανία και το # 49 στις Ηνωμένες Πολιτείες, ενώ το "Good Old-Fashioned Lover Boy" μπήκε στο βρετανικό Top-20. Επίσης, σε μορφή σινγκλ εκδόθηκε το κομμάτι "Long Away", χωρίς να καταφέρει να μπει στα τσαρτ λόγω έλλειψης βίντεο κλιπ. Το άλμπουμ σκαρφάλωσε στην κορυφή του βρετανικού καταλόγου επιτυχιών, όπως και ο προκάτοχος του, ενώ στην Ολλανδία παρέμεινε στο # 1 για τέσσερις εβδομάδες. Στο Billboard έφθασε μέχρι την πέμπτη θέση για να βραβευθεί ως πλατινένιο, ενώ έγινε πλατινένιο και στην Πολωνία και τον Καναδά, αλλά και χρυσό στην πατρίδα του συγκροτήματος και στη Γερμανία. Οι μουσικοί οι οποίοι ηχογράφησαν το "A Day at the Races" ήταν οι εξής: Φρέντι Μέρκιουρι - φωνητικά, πιάνο Μπράιαν Μέι - κιθάρα, φωνητικά, πιάνο, αρμόνιο Τζον Ντίκον - μπάσο, κιθάρα Ρότζερ Τέιλορ - τύμπανα, κρουστά, φωνητικά, κιθάρα, γκονγκ A Day at the Races - Queen | Songs, Reviews, Credits | AllMusic Queen - A Day at the Races (album review ) | Sputnikmusic Queen A Day at the Races Album Review | Rolling Stone